על הציור של פסח סלבוסקי

אלברט סויסה

היסטוריון ומבקר אמנות ידוע בישר לצייר אחד שלא יכתוב על עבודותיו. "אני איש של ספרות וסמלים, אין לי מה להוסיף על מה שכבר נכתב עליך" אמר. הרטט הנשבר בקולו של האמן נשמע היטב כאשר חזר ופנה אל ההיסטוריון כעשיו אל יצחק אביו : "הברכה אחת היא לך אבי, ברכני גם-אני, אבי." התחינה צלחה, אבל אני שמעתי גם את ההד האחר שלה : "אתה? צדיק וחוקר גדול שכמוך? אין לך עוד ברכה להוסיף?". הציור, בכלל, תמיד רוגש ומשתוקק, נובע ומבעבע ובורא עולמות כמעיין ניסתר במקום שבו נגמרות כבר לכאורה המילים. ההספדים על הציור נבעו מהכשל הקרטזיאני הזה, מן האימננטיות הלכודה תמיד במילים. אבל הציור, כמו השירה, שואף תמיד אל מה שמעבר, לא רק למילים, והציור של פסח סלבוסקי הוא כזה במובהק. בכל זאת, אמרתי לפסח : תביא את כל מה שנכתב עליך. בשביל מה לך, ענה בשאט נפש. פסח מעולם לא שאל מה אני חושב על הציורים שלו, ואני מעולם לא אמרתי דבר, אבל ציוריו ספגו שעות רבות של שיחות על החיים, על בני האדם ועל הציור, בקשב ובסבלנות שרק ציור מסוגל. עכשיו שכבר נאמר הכול וקראתי את הכול, אני יכול סוף סוף לעמוד במקום הקדוש והנורא הזה שההיסטוריון ויתר עליו מראש, מול הציור ללא מילים.

"אהיה אשר אהיה" אומרים הציורים של פסח, בענייניות ובענווה שרק כוליות יומרנית שכזאת מסוגלת לבטא. הסובייקטיביות הבוטחת שלו אינה אגואיזם מסתגר, אלא מודעות עצמית המכוננת, כמעט חרדה, על ידי נוכחותו המבקשת תמיד של הזולת (לא האחר) הגדול. החרות הפרטית והמדודה שלו אינה אנרכיסטית אלא חרות שאותה הוא מאחל, וגם מציע לזולתו, כציור. לכן, אין זה ציור שמתכוון, שחד חידות, אלא ציור שמתקיים, הווה כ"דבר" בים הדברים, אבל לעולם אין הוא עושה זאת אלא דרך הציור. לעיתים, מתוך דאגה הפורצת את כול הגבולות כולם, הוא מקבל על עצמו עול מלכות אחרת, החורגת ממלכת הציור, וממליך על עצמו מסמנים : המילה "צדקה", למשל, שהאות ה' המטושטשת שבה כמו באה להורות על סדר הפורץ אל תוך מעשה הציור וחורג ממנו הלאה. לקשור צדק וצדקה בשאלות של צורה (במובן האריסטוטלי) יופי ופואטיקה, מי כאן היה מעז? סלבוסקי מעז, אבל מבלי לקרוא תגר, אלא רק כהצעה, כמתנה. פסח סלבוסקי לדוגמא.

סיפור חייו של פסח הנה הוא : מיוסד על אדני שיש שבור למטבח, מלופף כתחבושת על שאר אמנות שננטש, סובב כתבל על פני ים יבשה ושמיים, מעוטר בכתר בול עץ וקנקן אמייל כמשכן לטבע, מתמזג באחר הנקבי תמיד, ללא מסגרות וגבולות ברורים, תלוי על בלימה, מרחף. הציורים של פסח מדברים ציור כמאז ומעולם, מתברכים בציור, אוהבים ציור עד כלות נפש ועדיין, מבקשים ברכה. כלל נקוט בידי, הציור, תמיד מבקש. ציור שיש לו הכול, שאינו חסר דבר או שנותן הכול ואינו צריך דבר, הוא פחות ציור, ולפעמים בכלל לא. ומה מבקש הציור הזה? את ההתמזגות, את ההיפתחות לשפע חסר השם, את ה"ריקוד" שבין הצופה לציור. אבל את זאת אין הוא עושה כחוכמולוג המדבר בחידות, אלא גלוי הוא וטהור לב, חכם ועניו ושוחר שלום, על אף שלעיתים קרובות הוא מורכב ועכור, חסר אונים וכמו בלתי חדיר. הנה האיש, פסח סלבוסקי, רע רעים להתרועע, מורה בחסד עליון, המייסטר הבוטח שהחזיר לנו את הציור, כאן, בציור שלפנינו. התברכי נפשי ביצירה הזאת.